Lūgums sniegt prejudiciālu nolēmumu, ko 2024. gada 6. decembrī iesniegusi Landgericht Düsseldorf (Vācija) – NI un HZ/European Air Charter Aktiengesellschaft
(Lieta T-656/24, European Air Charter)
Tiesvedības valoda – vācu
Iesniedzējtiesa
Landgericht Düsseldorf
Pamatlietas puses
Prasītāji: NI un HZ
Atbildētāja: European Air Charter Aktiengesellschaft
Prejudiciālie jautājumi
Vai lidojuma ielidošanas aizkavēšanos par vismaz trīs stundām joprojām ir tieši izraisījuši ārkārtēji apstākļi Eiropas Parlamenta un Padomes Regulas (EK) Nr. 261/2004 1 5. panta 3. punkta izpratnē arī tad, ja apkalpojošais gaisa pārvadātājs iepriekšējā lidojumā, kas tika veikts tajā pašā dienā, sakarā ar ievērojamu aizkavēšanos drošības pārbaudē, nolēma sagaidīt pasažierus, kuri to vēl nebija izgājuši, un tā rezultātā radušos aizkavēšanos nav iespējams novērst līdz strīdīgajam lidojumam?
Ja atbilde uz pirmo jautājumu ir atkarīga no tā, vai un cik daudz pasažieru ieradās uz iekāpšanu iepriekšējā lidojumā, kas aizkavējās: no kāda uz lidojumu rezervēto un faktiski uz lidojumu ieradušos pasažieru īpatsvara iepriekšējā lidojuma (papildu) aizkavēšanos vairs nav tieši izraisījuši ārkārtēji apstākļi Pasažieru tiesību regulas 5. panta 3. punkta izpratnē, bet gan neatkarīgs, tikai gaisa pārvadātāja kontrolē esošs lēmums?
____________
1 Eiropas Parlamenta un Padomes Regula (EK) Nr. 261/2004 (2004. gada 11. februāris), ar ko paredz kopīgus noteikumus par kompensāciju un atbalstu pasažieriem sakarā ar iekāpšanas atteikumu un lidojumu atcelšanu vai ilgu kavēšanos un ar ko atceļ Regulu (EEK) Nr. 295/91 (OV 2004, L 46, 1. lpp.).